A Szentgáli Lőrincze Lajos Általános Iskola rövid bemutatása


[bookmark: _GoBack]Szentgál a megyeszékhelytől, Veszprémtől mintegy 18 km-re fekvő település. Lakossága 2021. január 1-jén 2778 fő volt. Általános iskolájába 2024. október 1-jén 204 tanuló járt.
Szentgál lakosságának sokszínűsége már a régi időkben is megmutatkozott, hiszen a reformátusok, a katolikusok és a zsidók is létrehozták itt saját elemi iskoláikat. Ez a helyzet a
II. világháború tragikus eseményeivel és az iskolák 1948-as államosításával teljesen megszűnt. Ekkortól már csak egy iskola látta el a feladatokat, több épületben. Iskolánk 1994-ben vette fel a község szülöttjének, néhai diákjának, Lőrincze Lajos nyelvészprofesszornak a nevét.
2007-ig a községben négy telephelyen működött az iskola. Ekkor azonban teljesült településünk legfőbb vágya: egy új, korszerűen felszerelt, a XXI. század kihívásainak is megfelelő iskolaépület-együttest vehetett birtokába a helyi közösség, külön alsó- és felső tagozatos iskolarésszel. Iskolánk technika-, rajz- és számítástechnika szaktantermekkel, kémia- fizika laborral, angol és német nyelvi laborral, tornacsarnokkal, kültéri aszfaltos, bekerített kispályával, gyógytestnevelés-teremmel, étkezővel, tárgyalószobával, orvosi szobával rendelkezik. A hangulatos tetőtéri könyvtár a galériáról közelíthető meg, amely rendezvényeknek, kiállításoknak ad helyet. Itt található iskolánk névadójának, Lőrincze Lajosnak emlékszobája is, ahol a nyelvészprofesszor életútjával, munkásságával ismerkedhet meg a látogató.
2007-ben az iskola két interaktív táblával is gazdagodott, majd 2012-re újabb interaktív táblák érkeztek az iskolába, pályázati forrásból. Azóta tovább bővült intézményünk interaktív tábla-készlete.
Az iskolában 1987-től enyhe értelmi fogyatékos tanulók számára eltérő tantervű tagozat is működik, amely az iskola 6. évfolyamáig látja el a feladatait. Intézményünk abban különbözik más iskoláktól, hogy minden tankötelesre kiterjedő, teljes körű „szolgáltatást” kíván nyújtani, hiszen a hagyományos osztálytípus mellett eltérő tantervű tagozaton a tanulásban akadályozott gyermekek differenciáltan, lassabb ütemben sajátíthatják el a tananyagot. Intézményünk saját gyógypedagógussal és fejlesztőpedagógusokkal látja el és fejleszti az enyhe értelmi fogyatékos és sajátos nevelési igényű gyermekeket.
Az iskola beiskolázási területe: Szentgál. A lakosság munkavállalására jellemző, hogy a szakképzett ipari munkások más településeken dolgoznak. Néhány kivételtől eltekintve, helyben betanított munkára, illetve mezőgazdasági termelésre van lehetőség. Az utóbbi években nőtt azon betelepülő családok száma, amelyeknek munkája Veszprémhez kötődik. A családok szociális háttere rossz képet mutat, sok tanulónk hátránnyal indul el az életben (értékrendi válság, kommunikáció hiánya, helyes szokások hiánya).

Az iskola nevelőmunkájához hozzátartozik, hogy biztosítsa a szabadidő értelmes eltöltésének lehetőségeit. Ennek érdekében délutáni foglalkozásokat kínál:
· felzárkóztató és tehetséggondozó foglalkozások,
· tanulószoba, szaktanári korrepetálással,
· középiskolai felvételi előkészítő 7-8. osztályban,
· fakultációs órák, szakkörök.
A hagyományápolás kiemelkedő feladata a minden évben megrendezésre kerülő Lőrincze-hét, amelyet Lőrincze Lajos születésnapjának (november 24.) hetében tartunk. Ezen a héten az anyanyelv és névadónk áll a középpontban. Tanáraink különféle pályázatokat, versenyeket, vetélkedőket írnak ki és bonyolítanak le ekkor. Vannak ezek között olyanok, amelyek szinte minden évben előfordulnak (ilyen pl. a Szépen hangzó magyar szavunk pályázat, a rajzpályázat, a helyesírási és szövegértési versenyek vagy az osztályok közötti anyanyelvi vetélkedő), de ezeket a programokat mindig az adott évre jellemző újdonságok színesítik. Rendeztünk már itt irodalmi teadélutánt, írtunk ki szentgáli témájú fotópályázatot, és Lőrincze Lajos életéhez kapcsolódó vers- és prózaíró pályázatot is.
Minden tanév végén megrendezzük iskolánk gálaműsorát. A gálán iskolánk tanulói szerepelnek a legkülönfélébb műsorszámokkal.
Iskolánk partnerkapcsolatban áll a községünkben működő Táltos Református Alapfokú Művészeti Iskolával, ahol diákjaink néptáncot, grafikát és festészetet tanulhatnak. Jó kapcsolatot ápolunk a helyi Fenyves Óvodával, valamint a hegyeshalmi Lőrincze iskolával, amellyel közös rendezvényeink is vannak (anyanyelvi és sportvetélkedők).
Jó kapcsolatot ápolunk Szentgál Község Önkormányzatával. Az október 23-ai megemlékezéseinket nemcsak az iskola közössége előtt, de a község előtt is előadjuk a helyi kultúrházban. Az önkormányzat nagyban segíti kapcsolatteremtő, valamint kisbuszos utazási igényeinket.
A szülőkkel szülői értekezleteken és fogadóórákon találkozunk, de szükség esetén ezeken kívül is biztosítjuk a személyes találkozók lehetőségét.
Az iskola befogadóképessége:
-általános tantervű tagozat: 1-8. évfolyam: 384 fő.
-eltérő tantervű tagozat: 1-6. évfolyam: 13 fő.
Ehhez képest a teljes tanulólétszám jelenleg 204 fő. Kedvező hír, hogy a 2022 szeptemberében induló 1. évfolyamon két osztályt tudunk indítani (a többi évfolyamon 1-1 osztályunk van), és valószínűleg a 2026-os beíratási évben ezt meg tudjuk majd ismételni. Talán, ez reményt adhat a fordulatra!
Iskolánk szakos ellátottsága közel 100%-os. 
Az iskola eszközellátottsága a nevelő-oktató tevékenységhez megfelelő, de folyamatosan fejlesztendő.


Forrás: 
https://szentgaliskola.hu/iskolankrol/iskolank-tortenete/ 
https://szentgaliskola.hu/wp-content/uploads/2014/10/Pedag%C3%B3giai-Program.pdf
